Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 186/12/6606	Lučenec, 6.9.2012
EEČ : 2-47-119-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletej dcéry XXXXX, nar. 15.06.1993, hoci bol právoplatným rozsudkom Okresného súdu v Lučenci č. k. 11P 690/2009 zo dňa 19.02.2010 zaviazaný k plateniu výživného na maloletú XXXXX mesačne vo výške 30 % zo sumy životného minima vždy do 20-teho dňa toho ktorého mesiaca predom na účet Reedukačného centra XXXXX,  túto povinnosť si riadne, pravidelne a v plnom rozsahu neplnil v Ružinej a inde a za obdobie od 01.03.2010 do 30.06.2012 Reedukačnému centru XXXXX, ulica Osloboditeľov č. 36 na výživnom dlhuje celkovú sumu 669,89 €,

lebo zanikla trestnosť činu
Odôvodnenie:
	Proti obvinenému XXXXX bolo  vyšetrovateľom PZ, OR PZ v Lučenci vedené trestné stíhanie za vyššie uvedený prečin zanedbania povinnej výživy podľa § 207 odsek 1, ods. 3 písm. b/ Trestného zákona na tom skutkovom základe, ktorý je uvedený vo výrokovej časti tohto uznesenia. 
Po ukončení vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 odsek 1 písmeno h/ Trestného poriadku s poukazom na ustanovenie § 86 písmeno a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný. 
V priebehu skráteného vyšetrovania bola vypočutá svedkyňa - poškodená XXXXX, pracovníčka Reedukačného centra v XXXXX ktorá uviedla, že obvinený XXXXX bol zaviazaný rozsudkom Okresného súdu v Lučenci prispievať na výživné svojej maloletej dcére XXXXX, nad ktorou bola nariadená ústavná starostlivosť, ktorú vykonávala v Reedukačnom centre XXXXX. Obvinený mal mesačne zasielať sumu 30 % zo životnému minima, pričom túto povinnosť si riadne neplnil od marca 2010 až do konca júna 2012. Za toto obdobie mu vznikol nedoplatok 669,89 €. Po svojom výsluchu dňa 03.08.2012 vypovedala, že obvinený ich zariadeniu zaslal v decembri 2010 sumu 101,44 €, v marci 2012 zaslal sumu 125,- €, v máji 2012 zaslal sumu 375,- €, v júni 2012 sumu 67,70 € a v júli 2012 sumu 0,75 €.  Spolu teda uhradil 669,89 €, čím v plnej výške uhradil všetko zameškané výživné až do júna 2012 vrátane. Ďalej uviedla, že maloletá XXXXX bola z ich zariadenia dňa 25.06.2012 prepustená, čím zanikla povinnosť obvineného prispievať na výživu svojej dcéry na účet ich zariadenia. 
	Skutočnosť, že obvinený uhradil všetko zameškané výživné potvrdila aj svedkyňa XXXXX, ktorá je matkou obvineného a vyplýva to aj z fotokópií poštových poukážok na čísle listu 24 vyšetrovacieho spisu.  
Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu.
	Keďže obvinený XXXXX využil možnosť ustanovenia § 86 písmeno a/ Trestného zákona a svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka